ԼՈՆԴՈՆ-Մեծ Բրիտանայի եւ Իռլանդիայի Հայ Առաքելական եկեղեցու հաղորդագրությունից տեղեկանում ենք, որ փետրվարի 7-ին Լոնդոնի Սուրբ Եղիշե եկեղեցում հարգել են Մեծ Բրիտանիայում եւ Հյուսիսային Իռլանդիայի Միացյալ Թագավորությունում Հայաստանի Հանրապետության դեսպան տիկին Կարինե Ղազինյանի հիշատակը։ Երեկոն սկսվել է մեկ րոպե լռությամբ եւ թեմի առաջնորդ Վահան եպիսկոպոս Հովհաննիսյանի հիշատակի խոսքով, որում նա անդրադարձել է վաղամեռիկ դեսպանի հիանալի դիվանագիտական գործունեությանն ու խարիզմա ունեցող անձին։ Այնուհետեւ Մեծ Բրիտանիայում ՀՀ գործերի ժամանակավոր հավատարմատար Արա Մարգարյանը շնորհակալություն հայտնեց երեկոն կազմակերպելու եւ Հայաստանի դեսպանի հիշատակը վառ պահելու համար։ Ելույթներ ունեցան նաեւ պարոն Բրայն Ֆոլը արտաքին գործերի նախարարությունից, Բարոնուհի Քերոլայն Քոկսը Լորրդերի պալատից, Խորհրդարանի անդամ Ջոն Վիթինգդալը, Քուվեյթի դեսպան Խալեդ Ալ-Դուվայսիան եւ հայ համայնքի ներկայացուցիչներ դոկտոր Հրաչ Գույումջյանը եւ պարոն Չարլզ Մարասը։ Երաժշտական մասում ելույթ է ունեցել Լեւոն Չիլինկիրյանի քառյակը։ Հիշատակի ձեռնարկի վերջում իր սրտի խոսքն է ասել դեսպան Ղազինյանի վաղեմի բարեկամ, Մեծ Բրիտանիայում ՀՀ առաջին դեսպան, ՀՀ նախկին վարչապետ Արմեն Սարգսյանը։